
PANEVĖŽIO MYKOLO KARKOS PAGRINDINĖS MOKYKLOS MOKINIŲ PASIEKIMŲ IR PAŽANGOS VERTINIMO TVARKOS APRAŠAS

I SKYRIUS
BENDROSIOS NUOSTATOS

1. Panevėžio Mykolo Karkos pagrindinės mokyklos (toliau – Mokykla) mokinių  pasiekimų ir pažangos vertinimo tvarkos aprašas (toliau – Aprašas) parengtas, vadovaujantis Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministro 2023 m. balandžio 20 d. įsakymu Nr. V-50, „Nuosekliojo mokymosi pagal bendrojo ugdymo programas tvarkos aprašu“, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 (galiojanti suvestinė redakcija nuo 2024–10–11), „Mokinių, kurie mokosi pagal bendrojo ugdymo programas, mokymosi pasiekimų vertinimo rezultatų panaudojimo tvarkos aprašu“, patvirtintu Lietuvos Respublikos švietimo ir mokslo ministro 2023 m. rugpjūčio 31 d. įsakymu Nr. V-1125, Lietuvos Respublikos švietimo, mokslo ir sporto ministro 2025 m. sausio 13 d. įsakymu Nr. V-21 „Dėl švietimo, mokslo ir sporto ministro 2022 m. rugpjūčio 24 d. įsakymo Nr. 1269 „Dėl priešmokyklinio, pradinio, pagrindinio ir vidurinio ugdymo bendrųjų programų patvirtinimo“ pakeitimo“ ir kitais teisės aktais, reglamentuojančiais mokinių pasiekimų ir pažangos vertinimą.
2. Apraše aptariami mokinių pažangos ir pasiekimų vertinimo tikslai ir būdai ugdymo procese ir baigus programą, vertinimo planavimas,  vertinimo lygmenys ir principai, mokinių įgytų kompetencijų vertinimas, įvertinimų fiksavimas, vertinimo informacijos analizė, tėvų (globėjų, rūpintojų) informavimas. 
3. Mokinio įgytų kompetencijų vertinimas yra integrali ugdymo proceso dalis. Vertinimas suprantamas kaip mokytojo ir mokinio tarpusavio sąveika, kurios metu kaupiama informacija apie mokinio mokymąsi, pažangą ir įvairias būdais teikiamas grįžtamasis ryšys mokiniui apie jo pasiekimus, pateikiamos rekomendacijas dėl tolesnio mokymosi.
4. Pasiekimų vertinimo procesas grindžiamas vertybiniais orientyrais, leidžiančiais atskleisti mokinių visapusiškus gebėjimus tinkamiausiu būdu ir sudaryti galimybes juos plėtoti. 
5. Apraše vartojamos šios sąvokos: 
Mokinių pasiekimų ir pažangos vertinimas – kriterijais grįstas ugdymosi ir mokymosi stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas ir naudojimas mokymo ir mokymosi kokybei užtikrinti.
Įsivertinimas (refleksija) –paties mokinio ugdymo proceso, pasiekimų ir pažangos stebėjimas, vertinimas ir nusimatymas tolesnių mokymosi žingsnių.
Kompetencija – tam tikros srities žinių, gebėjimų ir nuostatų visuma, įrodytas gebėjimas atlikti užduotis, veiksmus pagal sutartus reikalavimus.
Vertinimo kriterijai – pagal pradinio, pagrindinio ugdymo bendrosiose programose (2022) pateiktus apibendrintus kokybinius mokinių žinių, supratimo ir gebėjimų vertinimo aprašus numatyti mokinių pasiekimų vertinimo lygiai (aukštesnysis, pagrindinis, patenkinamas, slenkstinis).
Kontrolinis darbas – ne mažiau kaip 30 minučių trukmės savarankiškas, projektinis, kūrybinis, laboratorinis ar kitoks raštu (ar elektroniniu būdu) atliekamas ir įvertinamas darbas, skirtas mokinio pasiekimams ir pažangai patikrinti baigus dalyko programos dalį. 
Apklausa raštu – greita 15–20 minučių apklausa ne daugiau kaip iš dviejų pamokų medžiagos. Užduotys konkrečios, trumpos, aiškios.
Apklausa žodžiu – tai monologinis ar dialoginis kalbėjimas, skirtas patikrinti žinias ir gebėjimą taisyklingai, argumentuotai reikšti mintis gimtąja ar užsienio kalba. 
Savarankiškas darbas gali trukti 10–20 minučių. Jo tikslas sužinoti, kaip mokinys suprato temos dalį, kaip geba pritaikyti įgytas žinias individualiai atlikdamas praktines užduotis. 
Savivaldus mokymasis – mokymasis, per kurį asmuo savo iniciatyva išsiaiškina mokymosi poreikius, keliasi tikslus, planuoja mokymąsi, susikuria ar pasirenka mokymosi aplinką bei priemones, sau tinkamas mokymosi strategijas, įsivertina pasiekimus ir pažangą.
Patenkinamas įvertinimas – 5–10 balų įvertinimas, 4 – slenkstinis lygis, įrašai „įskaityta“, „atleista“.
Nepatenkinamas įvertinimas – 2–3 balų įvertinimas, įrašas, „neįskaityta“. 
Įskaityta – mokėjimo įvertinimas įrašu, rašomas, jeigu mokinys pasiekė dalyko programoje numatytą žinių supratimo, gebėjimų patenkinamą lygį.
Neįskaityta – įvertinimas  rašomas, jeigu mokinys neatsiskaitė, nepademonstravo pasiekimų.
Atleista – įrašas rašomas, jeigu mokinys yra atleistas pagal gydytojo rekomendaciją – pažymą ir mokyklos direktoriaus įsakymą.
6. Vertinimo būdai (klasifikuojama pagal vertinimo bei įvertinimo pobūdį): 
6.1. formalusis vertinimas – vertinimas, kai skiriamos tam tikro formato užduotys, numatomas joms atlikti reikalingas laikas, užduotys įvertinamos formaliais kriterijais, įvertinimas fiksuojamas; 
6.2. 
6.3. kaupiamasis vertinimas (sudėtinis pažymys) – tai informacijos apie mokinio mokymosi pažangą ir pasiekimus kaupimas, sudėtinis įvairių mokinio veiklų, pasiekimų, pastangų suminis balas, kurio kriterijus pritaiko mokyklos mokytojai, vertinant mokinių pasiekimus pažymiu. 
6.4. Išorinis apibendrinamasis vertinimas apima nacionalinius mokinių pasiekimų patikrinimus (toliau – NMPP), pagrindinio ugdymo pasiekimų patikrinimą (toliau – PUPP). NMPP, PUPP organizuojami švietimo, mokslo ir sporto ministro nustatyta tvarka.

II SKYRIUS
VERTINIMO TIKSLAI, UŽDAVINIAI IR BŪDAI

7. Išskiriami trys pagrindiniai mokinių mokymosi pasiekimų vertinimo tikslai:
7.1. padėti mokytis. Vertinimas ugdymo procese skirtas kaupti informacijai apie mokinių pasiekimus. Sukaupta informacija padeda suprasti, kaip formuojasi prasminiai ryšiai tarp mokinio turimos ir naujai įgytos patirties, apmąstyti mokymosi eigą, sėkmių ir nesėkmių priežastis. Šios informacijos pagrindu mokytojo teikiamas grįžtamasis ryšys padeda mokiniui kryptingai mokytis bei įveikti nesėkmes. Šis tikslas įgyvendinamas kasdienio ugdymo praktikoje, taikant įvairias vertinimo bei įsivertinimo strategijas bei metodus;
7.2. pripažinti ir sertifikuoti rezultatus. Šiuo tikslu siekiama nustatyti mokinių mokymosi pasiekimų lygį pasibaigus tam tikram mokymosi laikotarpiui (trumpesnės trukmės mokymosi etapui, pusmečiui, baigus programos dalį arba visą programą). Šiam tikslui pasiekti kaupiama informacija apie mokinio pasiekimus konkrečiu laikotarpiu; 
7.3. valdyti ugdymo proceso kokybę. Šis tikslas orientuotas į mokyklos veiklos tobulinimą ir yra būtinas mokyklos lygmens sprendimams priimti. 
8. Vertinimo uždaviniai: 
8.1. Nustatyti mokinių pasiekimų lygį bei pažangą, išsiaiškinti kiekvieno mokinio stiprybes, ugdymosi poreikius ir kartu su mokiniu bei jo tėvais (globėjais, rūpintojais) priimti sprendimus dėl tolesnio mokymosi žingsnių, mokiniui būtinos pagalbos.
8.2. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus; 
8.3. suteikti tėvams (globėjams, rūpintojams) informaciją apie vaiko mokymąsi, stiprinti ryšius tarp vaiko, tėvų (globėjų, rūpintojų) ir mokyklos. 
9. Vertinimo būdai:
9.1. formuojamasis vertinimas užtikrina svarbiausio mokinių pasiekimų vertinimo tikslo – padėti mokytis – įgyvendinimą. Pažymiai vertinant formuojamuoju būdu nerašomi. Formuojamasis vertinimas apima:
9.1.1. esamos mokymosi situacijos diagnozavimą, siekiant tikslingai pasirinkti tinkamą mokymo strategiją, mokymosi turinį, mokinių veiklą ir kt.;
9.1.2. sąlygų mokiniams mokytis ir pademonstruoti, ką jie išmoko, sudarymą, leidžiančių kiekvienam mokiniui atskleisti savo potencialą; 
9.1.3. tolimesnį mokymąsi stimuliuojančio grįžtamojo ryšio teikimą. Grįžtamasis ryšys turi būti konkretus ir orientuotis į mokinio atliekamą užduotį, jis turi teikti kokybinę informaciją, kas atlikta gerai ir ką reikėtų tobulinti, kad mokinys galėtų geriau atlikti savo darbą.
9.1.4. sąlygų mokiniams mokytis su bendraklasiais ir iš bendraklasių užtikrinimą;
9.1.5. mokinių skatinimą permąstyti savo mokymosi patirtį ir įsivertinti pasiektą rezultatą. 
9.2. apibendrinamasis vertinimas siejamas su mokymosi pasiekimų pripažinimu, juo siekiama nustatyti atliktos užduoties ir veiklos kokybę tam tikro standarto atžvilgiu. Apibendrinamasis vertinimas visuomet atliekamas pasibaigus tam tikram mokymosi etapui. Instituciniu lygmeniu išskiriamas mokyklos vidinis ir išorinis apibendrinamasis vertinimas;
9.2.1. mokyklos vidinis apibendrinamasis vertinimas skirstomas į trumpesnio periodo apibendrinamąjį vertinimą, kai mokiniai atsiskaito už sutartos apimties mokymosi laikotarpį, ir ilgesnio periodo apibendrinamąjį vertinimą, kai mokytojas apibendrina ilgesnio periodo rezultatus ir įvertina mokinio darbą per pusmetį arba mokslo metus. Apibendrinamajam vertinimui naudojami pažymiai, pasiekimų lygiai arba kiti simboliai. Tinkamai įgyvendinamas apibendrinamasis vertinimas: 
9.2.1.1. yra prasmingas – visos suinteresuotos pusės, įskaitant mokinius ir jų tėvus (globėjus, rūpintojus), turi aiškiai suprasti, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;
9.2.1.2. atitinka švietimo, mokslo ir sporto ministro tvirtinamose bendrosiose programose suformuluotus tikslus, apibrėžiančius, ką mokiniai turi mokėti, suprasti ir gebėti atlikti naudodami įgytas žinias;
9.2.1.3. remiasi kriterijais ir pasiekimų lygių aprašais. Siekdami mokinių mokymosi rezultatų palyginamumo, mokytojai vienodai interpretuoja pasiekimų lygių reikalavimus;
9.2.1.4. sudaroma galimybę išmokti. Mokiniams prieš atsiskaitymą, vertinamą pažymiu, sudarytos sąlygos išmokti tai, kas bus vertinama, ir gauti grįžtamąjį ryšį apie tai, kaip jiems sekasi;
9.2.1.5. tikrinama mokinių mokymosi pažangą kelis kartus ir skirtingais vertinimo įrankiais; sprendimas apie mokinių gebėjimus grindžiamas daugiau nei vienu vertinimo būdu;
9.2.1.6. vadovaujasi aiškia vertinimo skale. Ji suprantama visoms suinteresuotoms pusėms;
9.2.1.7. remiasi įrodymais. Pažymiai grįsti mokymosi įrodymais, sukauptais per numatytą laikotarpį;
9.2.1.8. vertinama tai, ką mokinys atliko ir pasiekė, akcentuojant jo stipriąsias puses ir daromą pažangą, o ne tai, ko neatliko ar nepasiekė.
9.2.2. išorinį apibendrinamąjį vertinimą organizuoja Nacionalinė švietimo agentūra, vykdanti  4 ir 8 klasių NMPP, 10 klasių PUPP testavimus.

III SKYRIUS
[bookmark: bookmark=id.tyjcwt] MOKINIŲ KOMPETENCIJŲ VERTINIMAS

[bookmark: bookmark=id.3dy6vkm]10. Įgyvendinant bendrąsias programas, ugdomos šios kompetencijos: komunikavimo, kultūrinė, kūrybiškumo, pažinimo, pilietiškumo, skaitmeninė, socialinė, emocinė ir sveikos gyvensenos. Visos kompetencijos yra vienodai svarbios ir ugdomos įgyvendinant visas bendrąsias programas. Kiekvienos kompetencijos ugdymo intensyvumas priklauso nuo konkretaus dalyko bendrosios programos turinio. 
11. Vertindami mokinių įgytas kompetencijas, mokytojai vadovaujasi nuostata, kad: 
11.1. ugdant mokinių kompetencijas dalyku, jos vertinamos kartu su dalykiniais pasiekimais; 
11.2. mokinių kompetencijos, įgytos dalyvaujant socialinėse, pilietinėse, kultūrinėse ir kitose ugdomosiose veiklose, vertinamos mokyklos numatyta tvarka, pvz., kaupiant mokinio veiklų aplanką, fiksuojant mokinių pasiekimų informaciją dienyne ir pan.
12. Mokinio įgytoms kompetencijoms vertinti naudojami formuojamojo ir mokyklos vidinio apibendrinamojo vertinimo būdai. Formuojamasis mokinio įgytų kompetencijų vertinimas skatina individualią pažangą ir kompetencijų ugdymą, todėl jam ugdymo procese skiriama daugiausia laiko ir dėmesio. Sukaupta informacija ir kiti mokinių įgytų kompetencijų įrodymai numatyto etapo pabaigoje apibendrinami pažymiu, pasiekimų lygiu, žodiniu ar rašytiniu komentaru.
13. Mokinio įgytoms kompetencijoms vertinti svarbus veiksmingas grįžtamasis ryšys. Mokiniui teikiama informacija apie jo pasiekimus ir mokymosi kelią formaliojo bendrojo ugdymo (pamokų) metu ir dalyvaujant socialinėse, pilietinėse, kultūrinėse bei kitose mokyklos ugdomosiose veiklose. Grįžtamasis ryšys yra abipusis. Teikdami grįžtamąjį ryšį mokytojai palaiko mokinius, skatina būti atvirus, ieškoti, nebijoti klysti.

IV SKYRIUS
VERTINIMO NUOSTATOS IR PRINCIPAI

14. Vertinimo nuostatos:
14.1. vertinimas grindžiamas mokinių amžiaus tarpsniais, psichologiniais ypatumais, individualiais mokinio poreikiais, atvirumu, nešališkumu, visų mokyklos bendruomenės narių bendravimu ir bendradarbiavimu; 
14.2. vertinama tai, kas buvo numatyta pasiekti ugdymo procese: mokinių žinios, jų taikymas, supratimas, dalyko gebėjimai, įgūdžiai, pastangos, asmeninė pažanga, bendrieji gebėjimai.
15. Vertinimo principai:
15.1. tikslingumas (vertinimo metodai atitinka mokymosi turinį);
15.2. atvirumas ir skaidrumas (su mokiniais tariamasi dėl (į)vertinimo formų, laiko, aiškūs vertinimo kriterijai);
15.3. objektyvumas (siekiama kuo didesnio vertinimo patikimumo, remiamasi mokinių pasiekimų aprašais);
15.4. informatyvumas (vertinimo informacija aiški, išsami, savalaikė, nurodoma, ką mokinys jau išmoko, kur spragos, kaip jas taisyti);
15.5. humaniškumas – kiekvienas vaikas gerbiamas, psichologiškai saugus;
15.6. individualumas – fiksuojama individuali kiekvieno vaiko pažanga.
16. Mokinių pažanga skatinama orientuojantis į asmeninį tobulėjimą ir individualią pažangą, o ne į siekį būti geresniam už kitus. Mokyklos vertinimo kultūra nėra orientuota į mokinių tarpusavio konkurencijos skatinimą, todėl vengiama mokinių lyginimo tarpusavyje.
17. Mokytojas, planuodamas, organizuodamas ir įgyvendindamas mokinių mokymosi pasiekimų vertinimą:
[bookmark: _heading=h.1t3h5sf]17.1. vadovaujasi Pedagogų etikos kodeksu, patvirtintu 2018 m. birželio 11 d. švietimo ir mokslo ministro įsakymu Nr. V-561 „Dėl Pedagogų etikos kodekso patvirtinimo“;
17.2. ugdymo procese taiko adekvačius mokinių mokymosi pasiekimų stebėsenos ir vertinimo metodus;
17.3. kuria ir palaiko į mokymąsi orientuotą vertinimo kultūrą; 
17.4. kolegialiai sprendžia mokinių įgytų kompetencijų vertinimo klausimus;
17.5. nuolat reflektuoja savo mokymo, mokinių mokymosi pasiekimų ir įgytų kompetencijų vertinimo praktikas, jų pridėtinę vertę kiekvieno mokinio mokymuisi;  
17.6. tobulina instrumentus, padedančius įvertinti mokinių mokymosi pasiekimus ir įgytas kompetencijas;
17.7. aptaria su mokiniais akademinio sąžiningumo klausimus ir galimas pasekmes nesilaikant sąžiningumo principo; 
17.8. principingai reaguoja į mokinių nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba atsiskaitymų metu ir pan.;
17.9. teikia informaciją ir išsamiai paaiškina tėvams (globėjams, rūpintojams) apie mokinių mokymosi pasiekimus ir problemas;
17.10. vertinimo proceso metu gerbia mokinių privatumą ir išlaiko konfidencialumą;
17.11. tinkamai tvarko mokinių mokymosi pasiekimų stebėsenos ir vertinimo duomenis.

V SKYRIUS
VERTINIMO PLANAVIMAS

18. Vertinimas planuojamas kartu su ugdymo procesu:
18.1. mokytojas, planuodamas vertinimą, atsižvelgia į mokinių mokymosi patirtį ir gebėjimus, sieja jį su mokymosi uždaviniais, vadovaujasi Bendrosiomis programomis (2022) ir pasiekimų aprašais, dalyko metodinės grupės aprobuota vertinimo metodika; 
18.2. vertinimas planuojamas mokslo metams ir nurodomas ilgalaikiuose teminiuose planuose;
18.3. formuojamąjį vertinimą mokytojas planuoja pamokos metmenyse; 
18.4. vertinimas detalizuojamas pradedant nagrinėti skyrių, temą;
18.5. dalykų mokytojai, planuodami integruotas pamokas, integruotus projektus (bent 2 per mokslo metus) suderina ir numato bendrus vertinimo būdus, užduotis, kriterijus.
19. Atsižvelgiant į mokinių mokymosi pasiekimus, vertinimo užduotys, atsiskaitymo laikas gali būti koreguojami. 

VI SKYRIUS
VERTINIMO SKALĖ

20. Vertinimas grindžiamas gebėjimais, pažanga, savarankiškumu, ne tik klaidų skaičiumi.
21. Vertinimo* skalė pradinio ugdymo klasėse: 
	Pasiekimų lygis
	Įvertinimas įrašu

	Aukštesnysis

	Aukšt.

Pagr.
Pt.
S.

	pagrindinis
	

	patenkinamas
	

	slenkstinis
	

	nepatenkinamas
	neįsk.


* Vertinant mokinių pasiekimus orientuojamasi į pasiekimų lygius, apibrėžtus pradinio ugdymo bendrojoje programoje, patvirtintoje 2022 m.

22. Dešimtbalė vertinimo* skalė pagrindinio ugdymo klasėse:
	Pasiekimų lygis
	Balai
	Trumpas apibūdinimas
	Rašydami pažymius mokytojai turi laikytis vieningumo principų. t.y., vertinimas turi būti orientuotas į šiuos nurodymus

	aukštesnysis
	10 (dešimt)
	puikiai
	„10“ (puikiai), kai užduotis ar atsakinėjimas atliktas be klaidų

	
	9 (devyni)
	labai gerai
	„9“ (labai gerai), kai užduotis ar atsakinėjimas iš esmės yra atliktas labai gerai, tačiau yra neesminis netikslumas ar suklydimas

	pagrindinis
	8 (aštuoni)
	gerai
	„8“ (gerai), kai užduotis visiškai atlikta, tačiau yra keletas suklydimų ar klaidų

	
	7 (septyni)
	pakankamai gerai
	 „7“ (pakankamai gerai), kai atliktoje užduotyje yra keletas netikslumų ar klaidų

	patenkinamas
	6 (šeši)
	vidutiniškai
	„6“ (patenkinamai), kai padarytos klaidos ar suklydimai leidžia suprasti užduoties rezultatą

	
	5 (penki)
	patenkinamai
	„5“ (pakankamai patenkinamai), kai mokinys teisingai atliko pusę gautos užduoties ir 50% užduoties atliko gerai

	slenkstinis
	4 (keturi)
	pakankamai patenkinamai
	„4“ (silpnai), kai mokinys pusėje atliktos užduoties padarė klaidų, dėl kurių neįmanoma įžvelgti mokinio bandymų

	nepatenkinamas
	3 (trys)
	nepatenkinamai
	„3“ (blogai), kai negalima užduoties atlikime surasti bent vieno teisingo atsakymo ar teisingos minties

	
	2 (du)
	blogai
	„2“ (labai blogai), kai negalima suprasti, ką mokinys bandė užduotyje padaryti

	
	Neįskaityta
	labai blogai
	mokinys atsisakė atsakinėti, nebandė atlikti užduoties neturėdamas pateisinančios priežasties, neatsiskaitė. „Neįskaityta“ reiškia, kad bus papildomi darbai.


*Vertinant mokinių pasiekimus orientuojamasi į pasiekimų lygius, apibrėžtus pagrindinio ir vidurinio ugdymo bendrosiose programose, patvirtintose 2022 m. 
VII SKYRIUS
VERTINIMAS MOKANT

22. Mokytojai, pradėdami naują skyrių (temą), su mokiniais aptaria tikslus, uždavinius, darbo metodus, vertinimo kriterijus, formas. 
23. Mokinių žinios, gebėjimai, įgūdžiai, pastangos, pažanga vertinama pagal BP reikalavimus, pagrindinio ugdymo pasiekimų patikrinimo ir pagrindinio ugdymo pasiekimų  vertinimo instrukcijas, metodinėse grupėse aptartus ir suderintus dalyko vertinimo metodus, formas ir kriterijus. 
24. Mokinio mokymosi pasiekimai pusmečio pabaigoje apibendrinami ir vertinimo rezultatas fiksuojamas įrašu „įskaityta“ ir (arba) balu, taikant 10 balų vertinimo sistemą:
24.1. slenkstinis lygis - 4 balai arba įrašas „įskaityta“ („įsk.“), patenkinamas įvertinimas – 5–6 balų įvertinimas arba įrašas „įskaityta“ („įsk“). Įrašas „atleista“ („atl“) taikomas atskirais atvejais, vadovaujantis nustatyta tvarka.
24.2. nepatenkinamas įvertinimas – į rašai: „neįskaityta“ („neįsk“), „neatestuota“ („neat“), 2–3 balų įvertinimas.
24.3. vertinant mokinių pasiekimus orientuojamasi į pasiekimų lygius; 
24.3.1. pradinio, pagrindinio ugdymo bendrosiose programose išskirti 4 pasiekimų lygiai – slenkstinis, patenkinamas, pagrindinis ir aukštesnysis. Pradinio ugdymo programoje mokinių pažangai ir pasiekimams fiksuoti ir vertinimo informacijai pateikti naudojami komentarai, vertinimo aplankai, „Karkiečio knygelė“. Šias knygeles, mokytojo padedami, mokosi pildyti patys mokiniai; taip jie kartu mokosi įsivertinti pasiekimus. Mokinių pasiekimai pažymiais nevertinami. 
24.3.2. Pagrindinio ugdymo programose pasiekimų lygiai siejami su pažymiu: slenkstinis lygis – 4 balai, patenkinamas lygis – 5–6 balai, pagrindinis lygis – 7–8 balai, aukštesnysis lygis – 9–10 balų.
24.3.3. Mokiniai mokosi skirtingu tempu, skiriasi ir jų išmokimo kokybė. Pasiekimų lygiai yra gairės mokytojui, planuojant ugdymo procesą, numatant aukštesnius lūkesčius visiems mokiniams, ne tik tiems, kurių didelis mokymosi potencialas, taip pat teikiant veiksmingą pagalbą pagrindinio lygio nepasiekusiems mokiniams.
24.3.4. Vertinant mokinių pasiekimus, kaupiami mokinio pasiekimų įrodymai. Suplanuoto mokymosi etapo pabaigoje įrodymai apibendrinami parašant pažymį. Rinkdami mokinio pasiekimų įrodymus, mokytojai vadovaujasi mokykloje priimtais ir su mokiniais aptartais susitarimais. Vertinimas leidžia pastebėti, kuomet mokiniui reikalinga trumpalaikė ar tęstinė mokymosi pagalba.
25. Mokinių pasiekimai, įgyti mokantis dailės, fizinio ugdymo, technologijų, pilietiškumo 
pagrindų, ekonomikos vertinami pažymiais, taikant 10 balų vertinimo sistemą.
26. Mokinių pasiekimai, įgyti mokantis dalykų modulių, vertinami pažymiais, taikant 
10 balų vertinimo sistemą. Jie įskaitomi į atitinkamo dalyko programos pasiekimų įvertinimą.
27. Dorinio ugdymo mokymosi pasiekimai 1-4 kl. vertinami pagal pradinio ugdymo vertinimo skalę, 5-10 kl. dorinio ugdymo, gyvenimo įgūdžių dalykų mokymosi pasiekimai vertinami įrašu „įskaityta” arba „neįskaityta”.
28. Specialiosios medicininės fizinio pajėgumo grupės mokinių pasiekimai fizinio ugdymo pamokose vertinami įrašu „įskaityta“ arba „neįskaityta“.
29. Įrašas „atleista“ įrašomas, jeigu mokinys yra atleistas pagal gydytojo rekomendaciją ir mokyklos vadovo įsakymą. 
30. Mokinių mokymosi pasiekimų vertinimo sistemingumas. 
Minimalus pažymių skaičius per pusmetį yra savaitinių valandų skaičius +2.
30.1. jei dalykui mokyti skirta 1 pamoka per savaitę, vertinama ne mažiau kaip 3 pažymiais/įskaitomis; 
30.2. jei dalykui mokyti skirtos 2 pamokos per savaitę, vertinama ne mažiau kaip 4 pažymiais/įskaitomis;
30.3. jei dalykui mokyti skirta 3–4 pamokos per savaitę, vertinama ne mažiau kaip 5-6 pažymiais;
30.4. jei dalykui mokyti skirta 5-6 pamokos per savaitę, vertinama ne mažiau kaip 7-8 pažymiais;
30.5. rugsėjo mėnesio pirmas dvi savaites naujai į mokyklą atvykusių mokinių žinios nevertinamos nepatenkinamais pažymiais. Diagnozuojami mokinių pasiekimai, gebėjimai, nustatomas mokinių pasiekimų lygis, Taikomas neformalusis vertinimas. 
31. Pradedančiam mokytis pagal pagrindinio ugdymo programą mokiniui 5 klasėje ir naujai atvykusiems mokiniams skiriamas 1 mėnesio adaptacinis laikotarpis (netikrinamos žinios kontroliniais darbais ir nevertinami nepatenkinamais pažymiais).
32. Rugsėjo mėnesį mokinių pasiekimai netikrinami kontroliniais darbais ir nevertinami nepatenkinamais pažymiais, analizuojama, diagnozuojama situacija po vasaros atostogų, tariamasi su mokiniais dėl mokymosi tikslų 
31. Kontrolinių ir kitų atsiskaitomųjų darbų skelbimo tvarka ir vertinimas: 
31.1. kontrolinių ir kitų atsiskaitomųjų darbų tvarkaraštis elektroniniame dienyne sudaromas mėnesiui, suderinus su mokiniais ir kitais mokytojais. Dėl objektyvių priežasčių mokytojas turi teisę kontrolinio darbo laiką pakeisti, bet būtina vėl suderinti su mokiniais; 
31.2 mokytojas apie kontrolinį darbą mokinius pakartotinai informuoja ne vėliau kaip prieš savaitę, supažindina su darbo struktūra, turiniu, tikslais, vertinimo kriterijais; 
31.2.1. sudarant kontrolinio darbo užduotis laikomasi eiliškumo: nuo lengvesnių užduočių einama prie sunkesnių. Pagal užduočių sunkumą kontrolinės užduotys rengiamos stengiantis laikytis tokių proporcijų: 30 proc. lengvų užduočių, 40 proc. – vidutinio sunkumo ir 30 proc. sunkių užduočių; 
31.2.2. užduotimis patikrinami įvairūs mokinių gebėjimai. Rengiant kontrolines užduotis rekomenduojama laikytis tokio žinių ir gebėjimų santykio: 50 proc. užduoties taškų turėtų būti skirta žinioms ir supratimui tikrinti, o kiti 50 proc. – problemų sprendimo gebėjimams tikrinti; 
31.2.3. prie kiekvienos užduoties ar klausimo būtina nurodyti taškus. Visi rašto darbai vertinami pagal tų užduočių vertinimo normas taškais, o po to pagal skalę keičiami pažymiu;
31.3. kontrolinių darbų I ir II pusmečio paskutinę savaitę, paskutinę dieną prieš mokinių atostogas ir pirmąją savaitę  po mokinių atostogų ar šventinių dienų nerekomenduojama organizuoti; 
31.4. per dieną organizuojamas tik vienas kontrolinis, atsiskaitomasis darbas. Mokytojai kontrolinių darbų tvarkaraštį stebi el. dienyne TAMO, skiltyje „atsiskaitomieji darbai“ ir nežymi kontrolinio ar kito atsiskaitomojo darbo tą pačią dieną, jei ji užimta kito mokytojo.
31.5. Vertinant mokinio darbą pirmiausia atsižvelgiama į jo turinį, žinių supratimą ir gebėjimus. Jei darbas parašytas netvarkingai ar neįskaitomai, mokytojas gali paprašyti mokinio jį pataisyti ar perrašyti. 
31.6. Jei atsakymai pateikti ne tam skirtose vietose ar yra sunkiai suprantami, mokytojas vertina tiek, kiek galima nustatyti mokinio pasiekimus.
31.7. Pastebėjus netinkamo turinio (necenzūrinių užrašų, piešinių ar ženklų), situacija sprendžiama individualiai, taikant ugdymo ir drausmines priemones, tačiau vertinimas grindžiamas mokinio pasiekimais.
31.6. kontrolinio darbo užduotis mokinys atlieka savarankiškai, nesikalba tarpusavyje, netrukdo kitiems, naudojasi tik tomis priemonėmis, kurias nurodė mokytojas, jų neskolina. Pasakinėjančių, besistengiančių gauti neleistinos pagalbos, besinaudojančių draudžiamomis priemonėmis, nevykdančių mokytojo nurodymų, mokinių darbai vertinami žemiausiu nepatenkinamu įvertinimu. Mokytojas principingai reaguoja į mokinių nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba atsiskaitymų metu ir pan. Tokie darbai neperrašomi. Slenkstinio pasiekimų lygio atveju mokiniai atlieka veiklas naudodamiesi tam tikromis netiesioginėmis mokytojo pagalbomis.
31.7. Kontroliniai darbų įvertinimai mokiniams paskelbiami:
31.7.1. per septynias darbo dienas;
31.7.2. kontrolinių darbų rezultatų analizė pristatoma ir aptariama su visais klasės mokiniais, pasidžiaugiama jų sėkmėmis, nesėkmės aptariamos individualiai ir numatomi būdai mokymosi spragoms šalinti. Mokinio pageidavimu mokytojas teikia individualias ar grupines konsultacijas. Konsultacijų laikai skelbiami pamokų tvarkaraštyje ir ant mokytojo kabineto durų.
31.8. Nepatenkinamai įvertintas kontrolinis darbas:
31.8.1. gali būti perrašomas individualiai susitarus su mokytoju, mokiniui rekomenduojama lankyti konsultacijas pasiekimų skirtumams likviduoti;

31.8.3. jei 50% ir daugiau klasės ar mobilios grupės mokinių kontrolinio darbo įvertinimai yra nepatenkinami:
31.8.3.1. įvertinimai į dienyną nerašomi;
31.8.3.2. mokytojas:
· tariasi su pagal tą pačią programą dirbančiu kolega, su metodinės grupės nariais;
· konsultuojasi su kuruojančiu pavaduotoju  dėl ugdymo turinio išmokimo, sąlygų mokiniui sudarymo išmokti reikiamą ugdymo turinį. 
· sutartu laiku konsultuoja mokinius; 
· tariasi su mokiniais ir derina su kuruojančiu pavaduotoju  pakartotinio kontrolinio darbo datą;
31.8.3.3. jei pakartotinai parašius kontrolinį darbą rezultatai nepagerėjo ar pagerėjo nežymiai, mokytojo pamokas stebi, konsultuoja, teikia pasiūlymus mokyklos vadovai ir kolegos.
31.9. Atsiskaitymo už praleistus kontrolinius darbus tvarka: 
31.9.1. jeigu mokinys nedalyvauja kontroliniame  ar kitame atsiskaitomajame darbe (dėl pateisinamos priežasties) neatlieka vertinimo užduoties: mokytojas paskiria laiką, per kurį mokinys turi atlikti vertinimo užduotį; siūloma sudaryti mokiniui lankstų grafiką, pagal jo galimybes ir situaciją; galima darbus paruošti tokius, kad į vieną būtų sudėlioti dviejų atsiskaitomų darbų medžiaga ar turinys. 
31.9.2. praleidus kontrolinį, atsiskaitomąjį darbą mokiniui organizuojama tikslinga pagalba: konsultacijos, papildomos užduotys ir tuomet suteikiama galimybė atsiskaityti atsiskaitomąjį darbą.  
31.9.3. įvertinimas už atsiskaitytą darbą rašomas į artimiausią pamoką, o pastaboje paaiškinama, už ką parašytas įvertinimas.  Jei mokinys per nustatytą laiką neatsiskaito, tolesni sprendimai priimami individualiai, atsižvelgiant į mokinio situaciją, suteikiant galimybę atsiskaityti vėliau;
31.9.4. jei mokinys praleido kontrolinį darbą be pateisinamos priežasties elektroniniame dienyne jam rašoma n raidė ir dėl atsiskaitymo mokinys tariasi individualiai su mokytoju. 
31.9.5. jei mokinys ilgai sirgo (ne trumpiau kaip mėnesį) ir turi gydytojo atleidimą, atsiskaityti už praleistą  fizinio ugdymo programos dalį nereikia. Dėl kitų dalykų atsiskaitymo mokinys tariasi individualiai su mokytoju.
31.10. Savarankiškų darbų, apklausų raštu/žodžiu organizavimas:
31.10.1. vykdoma ne daugiau kaip iš dviejų pamokų medžiagos; 
31.10.3. užduotys konkrečios, trumpos, aiškios; 
31.10.5. darbų patikrinimas gali vykti pasirinktinai: tikrinami visų mokinių ar tik dalies mokinių darbai;
31.10.6. darbai grąžinami kitą pamoką;
31.10.7. rekomenduojamas kaupiamasis vertinimas.      
31.10.7.1. kaupiamojo vertinimo metu rašomi + ar kiti ženklai už tokias veiklas kaip klasės ir namų darbai, trumpos apklausos, diktantai, dialogai, dalyvavimas diskusijose, savarankiškų darbų pristatymas, dalyvavimas konkursuose, varžybose, renginiuose ir kt.; surinkti kaupiamieji taškai nustatyta tvarka konvertuojami į pažymį. Kaupiamųjų pažymių kiekis per mokslo metus neribojamas.
31.10.7.2. apie suminio ir/ar kaupiamojo vertinimo taikymą/netaikymą mokytojas informuoja mokinius mokslo metų pradžioje, aptardamas ir konvertavimo į pažymį būdus.
32. Užduočių, skiriamų atlikti namuose, vertinimo tvarka:
32.1. Užduotys, skiriamos atlikti namuose, gali būti trumpalaikės (jas mokiniai turi atlikti iki kitos pamokos) ir ilgalaikės. Dėl jų atlikimo termino mokytojas ir mokiniai tarpusavyje susitaria. Mokytojas su mokiniais susitaria dėl užduočių, skiriamų atlikti namuose, apimties, užduočių pobūdžio, vertinimo bei fiksavimo. Rekomenduojama, kad laikas, skirtas užduotims, atlikti namuose, neviršytų: 
32.1.1. 3-4 klasių mokiniams užduočių, skirtų atlikti namuose, trukmė iki 1 val.;
32.1.2. 5-6 klasių mokiniams užduočių, skirtų atlikti namuose, darbų trukmė iki 1,5 val.;
32.1.3. 7-8 klasių mokiniams užduočių, skirtų atlikti namuose, trukmė iki 2 val.;
32.1.4. 9-10 klasių mokiniams užduočių, skirtų atlikti namuose, trukmė iki 2,5 val. 
32.2. Mokytojas, taikydamas aktyvaus mokymo metodus ir racionaliai panaudodamas pamokos laiką, skiria diferencijuotas užduotis, atlikti namuose, įtvirtinančias pamokoje įgytas žinias, gebėjimus, ugdančias mokinių kūrybiškumą ir kritinį mąstymą. Mokymosi sunkumų turintiems mokiniams skiriamos užduotys, įtvirtinančios pamokoje gautas žinias, šalinančios mokymosi spragas bei stiprinančios mokymosi motyvaciją. Užduotis, atliktas namuose, mokytojas tikrina reguliariai ir sistemingai.
32.3. Ugdymo(si) procese mokiniai nuolat skatinami įsivertinant savo pažangą, pasiekimus, mokymosi rezultatus:
32.3.1. Įsivertinimo paskirtis – siekti, kad mokiniai, supratę savo stipriąsias ir silpnąsias puses, galėtų pagrįstai išsikelti tolesnius mokymosi tikslus bei numatyti jų siekimo strategijas.
32.3.2. Kiekvienoje pamokoje tikslingai taikomi įsivertinimo būdai. Grįžtamasis ryšys gaunamas raštu, žodžiu. Mokinių įsivertinimas siejamas su išmokimu, konkrečių darbų analize, apibendrinant, kiek pamokoje mokinys išmoko.
32.4. Būtina individualiai su mokiniu aptarti, kas jam pasisekė, ką reikėtų dar pakartoti ar išmokti, kartu priimti sprendimus dėl mokymo(si) pagalbos teikimo, mokymosi pasiekimų gerinimo.

VIII SKYRIUS
VERTINIMAS BAIGUS PROGRAMĄ AR JOS DALĮ

33. Mokymosi rezultatams apibendrinti taikomas apibendrinamasis vertinimas (pažymys arba įskaita). 
34. Mokiniui, atleistam pagal gydytojo rekomendaciją (antrame pusmetyje arba visus mokslo metus) nuo kūno kultūros ar kito dalyko pamokų, pusmečio ar metinių pažymių stulpelyje rašoma „atl“. 
35. Pusmečių ir metiniai įvertinimai pasiekimų apskaitos dokumentuose fiksuojami pažymiais arba rašoma „įskaityta“, „neįskaityta“.
36. Vedamas aritmetinis pažymių vidurkis (dešimtųjų po kablelio dalių tikslumu ir apvalinamas taikant matematinę apvalinimo taisyklę). 
37. Jei antrojo pusmečio įvertinimas žymiai skiriasi (dviem balais ir daugiau) nuo pirmo pusmečio įvertinimo, metinis įvertinimas vedamas kaip aritmetinis vidurkis iš I ir II pusmečių.
38. Pagrindinio ugdymo baigiamosios klasės mokiniams vedant užsienio kalbos II pusmečio įvertinimą atsižvelgiama į kalbos mokėjimo lygio nustatymo rezultatą.
39. Pusmečių / metiniai pažymiai, pvz., vedami taip:
	I pusmetis
	II pusmetis
	Metinis
	Pastabos

	3
	4
	4
	Neatsiskaičius iki II pusmečio pabaigos, skiriamas papildomas darbas.
Nuosekliojo mokymosi tvarkos aprašas nustato, jeigu bent vieno pusmečio įvertinimas „Neįskaityta“, metinis bus „Neįskaityta“
	Papildomo darbo
įvertinimas laikomas metiniu.

	Neįskaityta
	Įskaityta
	Neįskaityta
	
	

	5
	3
	4
	
	

	Įskaityta
	Neįskaityta
	Neįskaityta
	
	

	2
	5
	4
	
	

	4
	2
	3
	Skiriamas papildomas darbas arba paliekama kartoti kursą.
	

	2
	2
	2
	
	


40. Jei mokinio individualaus ugdymo plano dalyko modulio vieno pusmečio įvertinimas „neatestuota”, kito – „atestuota“ turi  būti išvestas teigiamas dalyko įvertinimas „atestuota“. 
41. Pusmečių ir metiniai įvertinimai vedami paskutinę pusmečio savaitę, bet ne vėliau kaip paskutinę pusmečio ar mokslo metų dieną.
42. Mokytojai paskutinę pusmečio (mokslo metų) pamoką organizuoja mokymosi pasiekimų ir pažangos įsivertinimo aptarimą: 
42.1. mokiniai analizuoja mokymąsi, padarytą pažangą, su mokytoju aptaria sėkmes ir nesėkmes, planuoja tolesnį mokymąsi mokinio individualios pažangos lapuose; 
42.2. mokytojai apibendrina informaciją apie mokinio, grupės ar klasės pasiekimus bei padarytą pažangą ir, jei reikalinga, koreguoja ugdymo procesą. 
43. Rugsėjo mėnesio 4 savaitę 5, 6, 7 klasių mokiniams organizuojami lietuvių kalbos ir literatūros bei matematikos diagnostiniai testai, siekiant nustatyti individualius mokinio mokymosi pasiekimus pagal dalyko veiklos sritis. Diagnostiniu testu nustačius mokinių esmines mokymosi problemas koreguojamas ugdymo turinys, skiriamos konsultacijos. Diagnostiniai testai kartojami pavasarį, gegužės 1 savaitę ir palyginami su rudenį gautais rezultatais;
43.1. Metodinėse grupėse mokytojai analizuoja diagnostinių testų, NMPP, PUPP rezultatus, I ir II pusmečio, metinio mokymosi pasiekimų rezultatus. Grupės nariai priima sprendimus dėl mokymo metodų ir strategijų, mokymosi užduočių, šaltinių tinkamumo, išteklių panaudojimo veiksmingumo, ugdymo tikslų realumo ir siūlo juos administracijai.

IX SKYRIUS
SUPAŽINDINIMAS SU VERTINIMU IR ĮVERTINIMU

44.Supažindinimas su vertinimu:
44.1. rugsėjo mėnesį per pirmąją savo dalyko pamoką kiekvienas mokytojas supažindina mokinius su dalyko, modulio, pasirenkamojo dalyko programa, mokinių mokymosi pasiekimų informacijos kaupimo ir jos fiksavimo sistema, aptaria vertinimo kriterijus, metodus ir formas; 
44.2. kabineto skelbimų lentoje mokytojai  paskelbia informaciją apie taikomą dalyko vertinimo sistemą;
44.3. su bendra mokyklos vertinimo tvarka tėvai (globėjai, rūpintojai) supažindinami mokslo metų pradžioje per tėvų susirinkimus, elektroniniame dienyne ar kitomis mokyklos nustatytomis informavimo priemonėmis.
44.4. Informacija apie mokinio pasiekimus ir pažangą tėvams teikiama nuolat.
45. Supažindinimas su įvertinimu:
45.1. mokymosi pasiekimai fiksuojami elektroniniame dienyne parašant už ką rašomas  įvertinimas. Neturintys galimybių naudotis internetu tėvai (globėjai, rūpintojai) raštu informuojami apie vaiko mokymąsi ne rečiau kaip kartą per mėnesį;
45.2. atsiradus mokymosi sunkumų, tėvai (globėjai, rūpintojai) apie mokinio pasiekimus informuojami įvairiais būdais: telefonu, individualių pokalbių metu, elektroniniu dienynu ar kitomis komunikavimo priemonėmis;
45.3. mokytojai, klasės auklėtojas, kiti su mokinio ugdymu susiję pedagogai individualių konsultacijų metu kartu su mokinių tėvais (globėjais, rūpintojais) aptaria mokinių daromą pažangą, mokymosi pasiekimus ir numato būdus gerinti mokinio ugdymo(si) pasiekimus, prireikus koreguoja mokinio individualų ugdymo planą;
45.4. mokiniams, jų tėvams (globėjams, rūpintojams) pageidaujant, mokyklos nustatyta tvarka gali būti peržiūrėti gauti mokinio pasiekimų įvertinimai;
45.5. su direktoriaus įsakymu dėl mokinių kėlimo į aukštesnę klasę, ugdymo programos baigimo, papildomų darbų skyrimo klasės auklėtojas mokinio tėvus (globėjus, rūpintojus) supažindina nedelsiant, bet ne vėliau kaip per 3 dienas, o jei mokinys paliekamas kartoti kurso – informuojami raštu per el. dienyną TAMO arba kitomis oficialiomis komunikavimo priemonėmis.
X SKYRIUS
 VERTINIMO DALYVIAI IR JŲ VAIDMUO
46. Mokiniai: 
46.1. kartu su mokytoju aptaria numatomus mokymosi pasiekimus, užduotis bei vertinimo kriterijus; 
46.2. nagrinėja vertinimo informaciją; 
46.3. mokytojo padedami, mokosi vertinti ir įsivertinti savo pasiekimus bei pažangą. Atsižvelgdami į savo mokymosi sėkmę, planuoja tolesnį mokymąsi, kelia sau ateities tikslus. 
47. Mokinių tėvai (globėjai, rūpintojai): 
47.1. gauna aiškią, laiku ir reguliariai pateikiamą informaciją apie vaiko mokymąsi, pažangą bei pasiekimus, mokymosi spragas ir reikiamą pagalbą (pagal Tėvų informavimo tvarką); 
47.2. jiems teikiama informacija apie vertinimo kriterijus, procedūras ir tvarką, išsilavinimo standartų bei egzaminų programų paskirtį. 
48. Mokytojai: 
48.1. pagal pasirinktą būdą planuoja ir atlieka mokinių pažangos bei pasiekimų vertinimą ugdymo procese; 
48.2. apibendrina ir įvertina mokinio pasiekimus; 
48.3. mokykloje nustatyta tvarka fiksuoja vertinimo informaciją; 
48.4. informuoja mokinius, jų tėvus, kitus mokytojus, mokyklos vadovus apie mokinių mokymąsi, pasiekimus ir spragas; 
48.5. remdamiesi vertinimo informacija, analizuoja ir koreguoja mokinių mokymą ir mokymąsi; 
48.6. rūpinasi, kad mokiniams, turintiems mokymosi sunkumų, būtų laiku suteikiama reikiama pagalba; 
48.7. derina tarp savęs mokinių pažangos bei pasiekimų vertinimo metodikas. 
49. Mokykla: 
49.1. nustato bendrą mokinių pažangos bei pasiekimų vertinimo, informacijos rinkimo, fiksavimo bei panaudojimo tvarką; 
49.2. užtikrina vertinimo metodikų dermę pereinant iš klasės į klasę, iš vienos ugdymo pakopos į kitą, tarp paralelių klasių, atskirų dalykų. Koordinuoja kontrolinių užduočių apimtis ir dažnumą; 
49.3. reguliariai organizuoja mokinių pasiekimų aptarimus su tėvais (du - tris kartus per metus), teikia pagalbą mokymosi problemų turintiems mokiniams;
49.4. vertina mokyklos ir mokytojo darbo kokybę, remdamasi mokinių pasiekimais.

XI SKYRIUS
BAIGIAMOSIOS NUOSTATOS
50. Šis Aprašas skelbiamas mokyklos interneto svetainėje.
51. Šio Aprašo vykdymo kontrolę atlieka mokyklos direktoriaus pavaduotojas ugdymui.
52. Mokyklos mokinių pažangos ir pasiekimų vertinimo aprašas gali būti koreguojamas atsižvelgiant į naujus dokumentus, reglamentuojančius ugdymą, mokinių pasiekimų vertinimą, jų įteisinimą, vertinimo rezultatų panaudojimą.

[bookmark: _heading=h.4d34og8]______________________
[bookmark: _heading=h.i2o5ax3mkp9i]
Pritarta Mokytojų tarybos posėdyje 
2026-05-28
Protokolo Nr. 1.4-PT-02
